Radikale Venstre
Randers Byråd

Vedr. Undersøgelse af ældreområdet i Randers Kommune, rapport 2021

I rapporten læses, at konsulentfirmaet Implement har undersøgt de ældre oplevelse af personalet. Her er der et forhold der vækker opsigt, og vi Radikale mener, er må handles på hurtigt. Det drejer sig om nedenstående spørgsmål vedrørende hjemmeplejen:

1. Er det en (nogenlunde) fast gruppe af personale, der kommer hjemme hos dig?

Hele 42 procent svarer i mindre grad, og 17 procent svarer slet ikke. Alt i alt mener 60 procent, at antallet af forskellige hjælpere er for stort. Især i forhold til den personlige pleje ses bekymringen og utilfredsheden.

Radikale Venstre spurgte ind til denne problematik ved rapportens fremlæggelse over for byrådets partier. Vi spurgte Implement om, hvorfor det kan lade sig gøre, at man i dele af de mindre og mellemstore kommuner kan tilbyde de ældre en nogenlunde fast gruppe af personale, der kommer hjemme hos dem; men at dette ikke sker i Randers storkommune. Vi spurgte om, det er umulig for storkommuner at kunne tilbyde en nogenlunde fast gruppe, der kommer hos de ældre.

Implements svar er, at det ikke afhænger af kommune størrelse, om det kan lade sig gøre. Det handler ene og alene om planlægning.

Personlig pleje er klart en meget personlig oplevelse for de ældre plejekrævende borgere, hvor det for den ældre borger vil være mere trygt, om plejen gives af nogenlunde den samme gruppe af hjælpere. Nedenstående bilag 1 – data fra ældreundersøgelsen – anskueliggør på bedste vis problematikken og dens udfordringer. De ældre efterlyser mere kontinuitet i, hvilke hjælpere, der møder i hverdagen; DE VIL IKKE MØDE SÅ MANGE FORSKELLIGE I HVERDAGEN! SLET IKKE I PLEJEDELEN.

Ydermere tror Radikale Venstre på, at etableringens af en form for selvstyrende grupper eller des lige, der tager sig af de samme ældre, vil få en positiv virkning på hjælperne/de ansattes arbejdsmiljø. Det er en meget positiv sideeffekt ved forslagets gennemførelse. Af ældreundersøgelsen fornemmes nemlig, at der også er udfordringer for vores medarbejdere i hjemmeplejen mht. arbejdsmiljøet.

Radikale Venstre indstiller til Omsorgsudvalget og Randers Byråd
· At det klarlægges, hvor mange hjælpere de ældre får besøg af i de enkelte distrikter i løbet af en måned
· At der følgelig laves planer for, at de ældre senest ved årsskiftet modtager hjælp fra en nogenlunde fast gruppe af personale
· At der følgelig sættes måltal op for, hvor mange hjælpere, den enkelte ældre maksimalt må få besøg af i løbet af en måned
· At der i den sammenhæng er udvidet fokus på, at det er faste medarbejdere på plejedelen 

BILAG 1
DATA FRA PÅRØRENDE SURVEY – VEDR. KONTINUITET:
	KONTINUITET 

	At det så vidt muligt er den samme person, som kommer hver gang (nævnes generelt af otte respondenter) 

	Jeg har i samråd med mine forældre valgt "privat ordning" til rengøring. De har haft personlig pleje med mange skiftende ansigter. Plejepersonalet var flinke og havde en pæn omgangstone. Men alle de forskellige hoveder er svært for ældre. Der skal arbejdes på en anden planlægning i hjemmeplejen. 

	Alle er flinke og høflige, men syntes måske det er lige rigeligt med antallet af forskellige personer her i corona tiden, med tanke på eventuel smitteopsporing. 

	Et stort ønske er, at det er samme person, der gør rent hver gang. 

	At der i dagligdagen ikke kommer mange forskellige ansigter, vi har oplevet 5 på en dag 

	Alt for meget udskiftning af personale 

	Eftersom min mor har flere psykiske lidelser, er begyndt at blive kognitivt funktionssvækket (ikke udredt for demens). Hun er også nedadgående fysisk. Ville det være rart, hvis det i højere grad kunne lade sig gøre at det er et team af fast personale der kommer. Det er ofte mange forskellige, det skaber forvirring for min mor. Mange af dem har ikke kendskab til min mors problematikker, hvilke faktorer der kan skabe rigiditet hos hende. De er flere der møder hende med en omgangstone der ikke viser forståelse eller omsorg. Det påvirker min mor psykisk, jeg bruger lang tid på at tale med min mor efterfølgende omkring, hvad der er sket (jeg snakker flere gange dagligt med hende i telefon) Derudover ville jeg ønske at hun fik fast bevilliget bad, da hun ofte selv har svært ved at klare det. Jeg bliver aldrig kontaktet af personalet eller andre omkring forhold vedrørende min mor. Vi kunne i langt højere grad drage fordel af et udvidet samarbejdet (både dem og jeg) 

	At det altid er faste medarbejdere, som skal tage min far i bad, da det i den grad er et spørgsmål og tillid, når man er halvside lammet. 

	Mere tid til udførelse af opgaverne i rengøringen. Mere kontinuitet i personalet 

	Grundet begyndende demens, er det vigtigt med regelmæssighed. 

	At det i højere grad er den samme, der kommer om morgenen ( dagvagt ) og den samme, der kommer om aftenen ( aftenvagt) 

	Ikke så mange vikarer f.eks. et fast vikarteam, så vikaren kender borgeren. Lære vikarer at præsentere sig over for borgeren 

	Det bør være de samme personer, der kommer. Nu kommer der mange, som min far aldrig har set før, og min mor som er med på sidelinien. 

	At mor kunne få den samme til at komme hver gang. Eks har mor lagt inde med meget medicin da det er forskellige der bestiller. 

	Det er for min pårørende vigtig at personalet ikke skiftes for meget ud. Samt at der kunne være mere tid til socialt snak 

	Flere faste kontaktpersoner i hjemmet. 

	Højere grad af kontinuitet af medarbejdere der yder hjælpen 







